RAPPORT FRA KOMMISSIONEN TIL EUROPA-PARLAMENTET OG

RÅDET

om udøvelse af beføjelsen til at vedtage delegerede retsakter, der tillægges Kommissionen i henhold til Europa-Parlamentets og Rådets forordning (EU) nr. 1090/2010 om ændring af direktiv 2009/42/EF om statistisk registrering af godstransport og passagerbefordring ad søvejen

1. INDLEDNING

Europa-Parlamentets og Rådets forordning (EU) nr. 1090/2010 blev vedtaget med to hovedformål — at sikre indsamling af data om gods, der transporteres af søtransport, i overensstemmelse med dataindsamlingen for varer, der transporteres gennem andre former for transport, og at tilpasse de beføjelser, som Kommissionen er tillagt ved Europa-Parlamentets og Rådets direktiv 2009/42/EF, med traktaten om Den Europæiske Unions funktionsmåde.

Der er derfor i forordningen:

1.indført et krav til medlemsstaterne om at fremlægge data om søtransporter i de største europæiske havne efter fragttype i overensstemmelse med NST 2007, således at indsamlingen af data om gods, der transporteres af søtransport, er i overensstemmelse med de metoder og standarder, som anvendes til statistikker om vejtransport, jernbanetransport og transport ad indre vandveje, og

2.foretaget en justering af de beføjelser, som Kommissionen er tillagt ved direktiv 2009/42/EF sammen med artikel 290 i traktaten om Den Europæiske Unions funktionsmåde.

Ved direktiv 2009/42/EF gives Kommissionen beføjelse til at vedtage delegerede retsakter, der tjener følgende formål:

tilpasning af kravene til dataindsamling fastsat i bilag I til VIII for at afspejle den økonomiske og tekniske udvikling, for så vidt en sådan tilpasning ikke medfører nogen væsentlig forøgelse af udgifterne for medlemsstaterne og/eller af den byrde, der påhviler respondenterne (som beskrevet i artikel 3, stk. 4, i direktiv 2009/42/EF)

udarbejdelse af en liste over havne med kode- og registernumre efter lande og havkystzoner (som beskrevet i artikel 4, stk. 1, i direktiv 2009/42/EF) og

ændring af ikke-væsentlige elementer af direktiv 2009/42/EF med henblik på at sikre, at de metoder, der anvendes ved indsamling af data, der anvendes til udarbejdelse af statistiske data om søtransport beskrevet i bilag VIII, er således, at disse datasæt opfylder de krav til nøjagtighed, der er fastsat af Kommissionen (jf. artikel 5 i direktiv 2009/42/EF).

Forordning (EU) nr. 1090/2010 understreger betydningen af, at Kommissionen gennemfører passende høringer under udarbejdelse af delegerede retsakter, herunder på ekspertniveau.

2. RETSGRUNDLAG

Denne rapport forelægges i medfør af artikel 10a, stk. 1, i direktiv 2009/42/EU. Ved denne bestemmelse gives Kommissionen beføjelse til at vedtage delegerede retsakter for en periode på fem år fra den 29. december 2010. Kommissionen skal udarbejde en rapport vedrørende delegationen af beføjelser senest seks måneder inden udløbet af femårsperioden.

3. UDØVELSE AF DE DELEGEREDE BEFØJELSER

Siden forordning (EU) nr. 1090/2010 trådte i kraft, har Kommissionen vedtaget en delegeret afgørelse, Kommissionens delegerede afgørelse 2012/186/EU. Derved tilpassedes visse dele af kravene til dataindsamling fastsat i bilag I til VIII til direktiv 2009/42/EF for at tage hensyn til den økonomiske og tekniske udvikling.